昆剧唱词“南尊《洪武》，北叶《中原》”，也就是讲唱南曲用《洪武正韵》音，唱北曲用《中原音韵》音。实际浪勿必定搿恁，《洪武》搭仔《中原》两本书侪呒没音标，搿歇辰光语音有种已经变脱了，所以基本浪昆剧北曲除脱咸山摄三分搭仔有搭-m尾搭普通闲话摊板勿大。南曲勒嗨仄声里向保留吴语个全浊声母，並且有得入声。老式个昆剧南曲仄声清浊声母从来勿混起来，现在有种人提倡“用普通闲话唱昆剧”，搞得来昆剧里向全浊声母大规模清化。昆曲因为是江浙一带个人唱个，所以日母摩擦老重，听上去跟普通闲话勿一样，流摄也是前元音，勿是普通闲话个后元音。南曲里向丑角经常性用苏州闲话。